પોલિશ ચોકીદારે તો તેને ઓળખી પણ નહીં. ડાયરેક્ટરની સેક્રેટરી મિસ ક્લોનોવ્સ્કાને ફોન કરતાં-કરતાં જ એણે રેજિનાને અંદર પ્રવેશ પણ આપી દીધો, અને પછી ફોન પર સીધો શિન્ડલર સાથે જ વાત કરવા લાગ્યો. “સાહેબ,” કહીને એણે શિન્ડલરને વાત કરી. “એક સ્ત્રી કોઈક અગત્યના કામે તમને મળવા માગે છે.” શિન્ડલર ફોન પર વધારે વિગતો પૂછતો હોય એવું લાગ્યું. “વ્યવસ્થિત કપડાં પહેરેલી એક યુવાન સ્ત્રી છે,” પોલિશ ચોકિદાર બોલ્યો, અને પછી ટેલીફોન પકડીને જાણે રેજિનાનું અભિવાદન કરતો હોય એમ બોલ્યો, “એક બહુ જ સુંદર યુવાન સ્ત્રી છે.” અને જાણે રેજિનાને મળવાની પોતાને જ બહુ જ ઇચ્છા હોય, અથવા રખેને ભૂલાઈ ગયેલી પોતાની કોઈ સ્ત્રી-મિત્ર છેક ઑફિસમાં આવી પહોંચે અને પોતાને ભોંઠા પડવું પડે એ ડરે, શિન્ડલર પોતે જ રેજિનાને મળવા અડધો દાદરો ઊતરીને સામો દોડી આવ્યો! રેજીનાને જોઈને પોતે તેને ઓળખતો નથી એવું લાગતાં એણે રેજિના સામે સ્મિત કર્યું. “કુમારી રોડરિગ્ઝને મળીને મને ખુબ જ આનંદ થયો..” રેજિનાને ખ્યાલ આવ્યો કે સુંદર સ્ત્રીઓ પ્રત્યે અત્યંત આદર હોવાને કારણે, ઓસ્કર તેને મળીને બાળકની માફક રાજી થતો હતો, અને સાથે-સાથે પોતાની મહેમાનગતી પણ બતાવવા ઇચ્છતો હતો! હાથના ઇશારા વડે નાટ્યાત્મક રીતે માન આપતાં એણે રેજિનાને પોતાની પાછળ ઉપર આવવા માટે ઇશારો કર્યો. રેજિનાએ મનોમન વિચારી જોયું, “શું ઓસ્કર સાથે ખાનગીમાં મારે આ વાત કરી દેવી? હાસ્તો, કરવી જ પડશે!” ઓસ્કર તેની સાથે ક્લોનોવ્સ્કાની બાજુમાંથી પસાર થયો. ઑફિસમાં ઓસ્કર મળવા કોઈ યુવતી આવે એ બાબતને ક્લોનોવ્સ્કા સાવ સહજ ગણતી હતી. એ છોકરી કોઈ પણ હોઈ શકે છે! કાળાબજાર કે રોકડ રકમના વ્યાપાર સાથે સંકળાયેલી હોય, કે પછી સમાજવાદીપક્ષની કોઈ દેખાવડી અનુયાયી પણ હોય! આમ તો, એ બંને વચ્ચે પ્રેમસંબંધ હોવાની શક્યતા તેને બહુ ઓછી દેખાતી હતી! ગમે તે હોય, પરંતુ આધુનિક વિચારો ધરાવતી ક્લોનોવ્સ્કા ઓસ્કર પર આધિપત્ય રાખવાની અપેક્ષા રાખતી ન હતી! અને એ જ રીતે તે પોતાના પર પણ કોઈનું આધિપત્ય સ્થપાવા દે તેમ ન હતી!